हादरसायाव रांखान्थिनि खहा आरो समाजारिनि जानथायखौ नायनानै लकडाउननि नेम-खान्थिफोरखौ बोखारजोबनाय जाबाय होनब्लाबो गोरोन्थि जाया । बे साननैसोनिफ्राय हादरसानि हाथाय-बाजारफोरखौ उदाङै खेवनो होनाय जाबाय। रायजोयारि जायगाफोराव सुबुंफोरनि थुबुरा लासैनो बांनो हमबोदों। कर’ना जिउसानिफ्राय सनदेरनायखौ होबथानाय प्रट’कलखौ फालिनो गोब्राब मोन्दों गोबां सुबुंफोरा। नाथाय कर’ना जिउसानि सनदेरनाया दाबो गैया जाथाराखै। थेवबो हाथाय-बाजारफोराव रावनिबो खुगायाव गैया मास्क। भेकसिन मिसननि उनाव थैनायनि जौखोन्दोआ खमायदोंब्लाबो सनदेरनाया जाबाय थानाय नुनो मोननाय जादों। बे थारदि कर’नानि भेकसिनखौ नैथि डज थुजादोंब्लाबो रैखाथि नंजोबा होननानै बुंनाय खोनानो मोननाय जायो। बिनि उनावबो सनदेर जानांदों। नुनायाव बेरामनि लैखोना फिसाब्लाबो सिं-सिं देहाखौ गाज्रि खालामो होननानै मिथिनाय जादों। पष्ट कर’नानि जेंनानि थाखाय सुबुंफोरनि थैनायनि फोरमायथायफोरा स्राङाव फैयाखै। सोरखारा दोनखोमादों नामा ? ओजों सोरखारि गोबां रोंगौसा दाख्थरफोरा सांग्रां खालामनानै होदोंदि कर’नानि थामथि दोहौआ गोबां गिख्रंथाव जानो हागौ ! गोनाङै गथ’साफोरनि रैखाथिनि बिथिंखौ गोख्रों खालामनो बिसोर खनले-खनले फोरमायदों।